Uffiċjali Pubbliċi se jgawdu minn kundizzjonijiet aħjar fuq il-post tax-xogħol, hekk kif benefiċċji li diġà kienu ilhom fis-seħħ issa ġew estiżi. Fost oħrajn nofs il-vacation leave ta' uffiċjal pubbliku se jkun jista' jittieħed f'sigħat. Xi ħaġa li s'issa huwa possibbli biss sa erbgħin siegħa. Fl-istess waqt, uffiċjal pubbliku issa għandu dritt ta' ħamest ijiem leave tal-paternità mat-twelid ta' kull wild minflok jumejn. Uffiċjali li huma intitolati għal-leave ta' qabel l-irtirar jistgħu jaħdmu nofs is-sigħat mingħajr bidla fil-paga għal sitt xhur minflok tliet xhur biss. Naturalment dan isir fejn iċ-ċirkostanzi fuq il-post tax-xogħol jippermettu. Kienu indirizzati wkoll possibilitajiet barra minn xtutna, fejn issa uffiċjal pubbliku jista' jagħżel li jieħu sena leave mingħajr ħlas biex jgħix barra minn Malta minflok sitt xhur biss. Dan filwaqt li l-leave għal xi raġuni speċjali se jiġi estiż għal massimu ta' tliet xhur flok 30 jum biss. L-uffiċjali pubbliċi kollha se jibdew jibbenefikaw minn leave speċjali bla ħlas jekk jagħżlu li jfittxu impjieg mal-privat. Qabel din kienet ristretta għall-iskali 14 sa 20 biss. Il-Ministru għad-Djalogu Soċjali u Libertajiet Ċivili, Helena Dalli, iddeskriviet dawn il-bidliet bħala sinjal ieħor ta' Gvern proattiv. "Dan huwa Gvern proattiv li bil-fatti jrid ikompli jtejjeb il-kundizzjonijiet tal-ħaddiema, kemm dawk li jaħdmu fis-servizz pubbliku kif ukoll dawk li jaħdmu mal-privat. Il-miżuri mħabbra din il-ġimgħa huma konferma kemm dan il-Gvern irid ikun l-employer mudell fejn joffri l-aħjar kundizzjonijiet tax-xogħol għall-ħaddiema tiegħu," qalet Helena Dalli li fissret kif dan il-Gvern huwa sensittiv lejn il-bżonnijiet tal-familji kif ukoll li jifhem ir-realtajiet tal-ħajja tal-lum. Il-Ministru Dalli fakkret li ma' dan wieħed irid iżid ukoll il-bidliet fil-kuntratti bil-għan li jkun evitat il-prekarjat. Kodiċi iktar konċiż u dirett Il-bidliet għall-ħaddiema tas-settur pubbliku huma regolati bil-Public Service Management Code, il-kodiċi li jirregola l-imġiba tal-uffiċjali pubbliċi, li issa huwa iqsar minn qabel u miktub b'mod li jifhmu kulħadd. Lil hinn mid-dixxiplina, dan jittratta wkoll bosta aspetti oħra, fosthom il-proċess ta' reklutaġġ fis-servizz pubbliku, pagi u allowances, ħinijiet tax-xogħol u sahra, miżuri family friendly, leave u special leave, kif ukoll saħħa u sigurtà fuq il-post tax-xogħol. Il-PSMC jipprovdi wkoll biex min ma jimxix ma' dawn id-direttivi, ikun soġġett għal azzjoni dixxiplinarja. Din tista' tittieħed sew f'forma ta' twissija kif ukoll billi l-uffiċjal pubbliku kkonċernat jidher quddiem bord awtonomu li jisma' l-każ tiegħu, skont il-gravità tan-nuqqas. Wara proċess estensiv, issa l-PSMC huwa 25% iqsar milli kien qabel u miktub b'mod mexxej u nieqes mit-termini tekniċi u legali tqal li kien mgħobbi bihom qabel. Il-ħtieġa li jitwettaq dan il-proċess inħasset minħabba li d-dokument preċedenti kien sar kumpless wisq u mimli terminoloġija li diffiċli tinftiehem. Fl-ewwel parti tal-proċess, sar eżerċizzju intern fejn kull kapitlu tad-dokument l-antik ġie evalwat bir-reqqa biex ikun stabbilit jekk il-policies li jinkludi għadhomx applikabbli għaż-żmien tal-lum, jekk jistgħux jiġu amalgamati ma' oħrajn, u jekk hemmx lok għal simplifikazzjoni fil-kliem użat. Imbagħad, beda l-eżerċizzju nnifsu tas-simplifikazzjoni u t-tqassir, bis-sehem ta' working group kompost minn rappreżentanti ta' diversi ministeri. X'fih il-PSMC? Iżda, nistħajlukom tistaqsu, x'fih eżattament il-PSMC u kif issawret l-istorja tiegħu? Għal għexieren ta' snin, il-ħaddiema tas-servizz pubbliku kienu regolati minn dak li kien magħruf bħala l-Estacode. Fl-2002 l-Estacode ġie sostitwit mill-PSMC – dokument (dak iż-żmien voluminuż ħafna) li jiġbor fih dak kollu li għandu x'jasam mad-drittijiet u d-dmirijiet tal-uffiċjali pubbliċi. F'Marzu tal-2010 dan id-dokument ingħata saħħa legali permezz ta' direttiva maħruġa mis-Segretarju Permanenti Ewlieni ta' dak iż-żmien. B'hekk kull uffiċjal pubbliku ntrabat b'obbligu legali li jimxi mad-direttiva. Kollox ma' kollox, il-PSMC huwa dokument ħaj li jirrifletti ċirkostanzi li jinbidlu u għalhekk fil-ġejjieni se jibqa' jiġi aġġornat skont il-bżonn. L-aħħar verżjoni se tibqa' tkun dejjem disponibbli onlajn. Is-sigħat ta' vacation leave li jistgħu jiġu utilizzati bis-sigħat qed jiġu estiżi biex b'hekk issa jkunu ekwivalenti għal nofs l-intitolament tal-vacation leave tas-sena kurrenti Ħamest ijiem paternity leave mat-twelid ta' kull wild minfok jumejn Leave ta' qabel l-irtirar jista' jiġi utilizzat fuq perjodu ta' 6 xhur Sena unpaid leave għal uffiċjali li jmorru jgħixu barra minn Malta 3 xhur leave għal raġunijiet speċjali L-uffiċjali kollha bi dritt għall-unpaid leave biex ifittxu impjieg mal-privat